钦定古今图书集成/理学汇编/文学典/第138卷 > 《谢敕书手诏慰问状》前人
## 钦定古今图书集成/理学汇编/文学典/第138卷 > 《谢敕书手诏慰问状》前人

右监军使李辅光回，伏奉敕书手诏，慰问臣及将士
等者。臣自守大藩，未申微效，每承渥泽，实所惭惶。今
者伏蒙陛下弘覆帱之仁，与天为大；广照临之意，如
日斯升。特遣王人，复还使府。捧丝纶之明诏，光宠贱
微；吐汗漫之温言，霑濡群萃。浮空而喜气成雾，动地
而欢声若雷。空知受恩，何以胜德？所守有限，不获陈
谢，无任感戴之至。